ทั่วโลกชูเอเชียแกร่ง
HSBCสำรวจผจก.กองทุนทั่วโลกไตรมาส4คงน้ำหนักหุ้น-พันธบัตร
4 ต.ค. 2555

HSBCสำรวจผจก.กองทุนทั่วโลกไตรมาส4คงน้ำหนักหุ้น-พันธบัตร
HSBC เผยผลสำรวจพบผู้จัดการกองทุนทั่วโลกคงย้ำหนักลงทุนหุ้นพันธบัตรในไตรมาส 4 ชูเอเชียแกร่ง 
นายอีริก ฟู ผู้อำนวยการบริหาร ด้านการพัฒนาความมั่งคั่ง ฝ่ายธุรกิจลูกค้ารายย่อยและธนบดีธนกิจ ธนาคารเอชเอสบีซี ฮ่องกง เปิดเผยว่า ธนาคารได้สำรวจความเห็นของผู้จัดการกองทุนทั่วโลกเกี่ยวกับมุมมองการลงทุนในไตรมาส 4 ปี 2555 พบว่า ยังคงมีมุมมองเหมือนไตรมาส 3 ที่ผ่านมา โดยผู้จัดการกองทุน 50% คงน้ำหนักการลงทุนในหุ้นและ 60% คงน้ำหนัก การลงทุนในพันธบัตร ยกเว้นการถือครองเงินสดที่มีสัดส่วนของผู้จัดการที่ให้ถือเงินสดมีเพิ่มขึ้นเป็น 60% จากไตรมาสก่อนหน้ามีผู้จัดการที่ให้ถือเงินสดอยู่ที่ 56%
“ผลสำรวจชี้ว่าผู้จัดการกองทุนทั่วโลกยังคงให้น้ำหนักเป็นกลางต่อการลงทุนในหุ้นและพันธบัตร สะท้อนว่าตลาดยังวิตกกับโอกาสสร้างผลตอบแทนจากการลงทุน ซึ่งการที่ธนาคารกลางต่างๆ ออกมาตรการผ่อนปรนทางการเงิน รวมถึงมาตรการผ่อนคลายเชิงปริมาณรอบที่ 3 ในสหรัฐ ทำให้การลงทุนในพันธบัตรยังน่าสนใจ ส่วน หุ้นยังน่าลงทุนในระยะยาว หากมองในแง่ผลตอบแทนสูงกว่าพันธบัตร” นายฟู กล่าว
ในงวดไตรมาส 4 ปี 2555 ผู้จัดการกองทุนที่สนใจลงทุนหุ้นในตลาดอเมริกาเหนือมีสัดส่วนลดเหลือ 60% จาก 70% ในไตรมาสก่อนหน้า ส่วนตลาดหุ้นยุโรปไม่รวมสหราชอาณาจักร ลดลงเหลือ 40% จาก 50% ตลาดหุ้นเอเชีย แปซิฟิก ไม่รวมญี่ปุ่น ลดลงเหลือ 33% จาก 40% และตลาดหุ้นกลุ่มประเทศจีนลดลงเหลือ 43% จาก 50% โดยไม่มีผู้จัดการกองทุนที่ลดน้ำหนักลงทุนกองทุนหุ้นจีนหรืออินเดีย
นอกจากนี้ พบว่าผู้จัดการกองทุนส่วนใหญ่หันมาลงทุนในพันธบัตรเอเชียคึกคัก โดยมีผู้จัดการกองทุน 75% ที่ให้น้ำหนักลงทุนในพันธบัตรเอเชียสกุลเงินเหรียญสหรัฐ จากไตรมาสที่ผ่านมามีสัดส่วนเพียง 38% ส่วนพันธบัตรเอเชียสกุลเงินท้องถิ่นมีผู้จัดการกองทุน 63% ที่ให้น้ำหนักลงทุน จากที่ผ่านมาอยู่ที่ 25% โดยพันธบัตรที่ให้ผลตอบแทนสูงและพันธบัตรตลาดเกิดใหม่ทั่วโลกยังครองความนิยม
นายฟู กล่าวว่า การลงทุนระยะยาวยังมีโอกาสให้ผลตอบแทนที่ดี โดยพื้นฐานที่แข็งแกร่งของเอเชียและการผ่อนคลายทางการเงินในระดับภูมิภาคทำให้ตราสารหนี้เอเชียเป็นที่สนใจ แม้ว่าพันธบัตรที่มี ความเสี่ยงต่ำมีราคาสูงขึ้น แต่เอเชียยังมีพื้นฐานแข็งแกร่ง รวมทั้งอัตราดอกเบี้ยที่อยู่ระดับต่ำทำให้ผู้จัดการกองทุนหาโอกาสลงทุนในพันธบัตรตลาดเกิดใหม่ทั่วโลกและพันธบัตรที่ให้ผลตอบแทนสูง
สำหรับผลสำรวจพบว่าไตรมาส 2 กองทุนหุ้นมีเงินทุนไหลออกสุทธิ 3,420 ล้านเหรียญสหรัฐ เป็นไตรมาสที่ 8 ติดต่อกัน กังวลหนี้ยุโรปและผิดหวังข้อมูลเศรษฐกิจ ส่วนพันธบัตรมีเงินไหลเข้าเล็กน้อย